b'\n_START_ARTICLE_\nPerto\xc4\x8da\n_START_SECTION_\nZgodovina\n_START_PARAGRAPH_\nPerto\xc4\x8da je vas na Gori\xc4\x8dkem. Leta 1365 je prvi\xc4\x8d omenjena z imenom Walsefolua, leta 1541 se omenja pod imenom Perthocha._NEWLINE_V vasi je cerkev svete Helene. \xc5\xbdupnija se prvi\xc4\x8d omenja leta 1425. Nekatere vasi, ki danes pripadajo tej \xc5\xbeupniji, so takrat pripadale \xc5\xbeupniji sv. Jurija. O majhni podru\xc5\xbeni\xc4\x8dni cerkvici na Perto\xc4\x8di govori zapis, ki ga je na\xc5\xa1el ti\xc5\xa1inski dekan Franc Ivanoci in ga objavil v \xc4\x8casopisu za zgodovino in narodopisje v Mariboru leta 1914. Za \xc4\x8dasa Ladislava V., leta 1425, se omenja, da so postavili cerkev sv. Jelene. Okrog leta 1600, je podru\xc5\xbenica sv. Helene postala sede\xc5\xbe  protestantske \xc5\xbeupnije z nem\xc5\xa1kim cerkvenim jezikom in s tujimi pridigarji. Po osemdesetih letih je \xc5\xbeupnija postala katoli\xc5\xa1ka. Leta 1615 je tu slu\xc5\xbeboval evangeli\xc4\x8danski pastor. K \xc5\xbeupniji so pripadala vasi Ve\xc4\x8deslavci, Ropo\xc4\x8da, Fik\xc5\xa1inci, Kramarovci in Ocinje. Med \xc5\xbeupljani so bili tudi Nemci._NEWLINE_Prebivalstvo je nara\xc5\xa1\xc4\x8dalo in zato so \xc5\xbee pred prvo svetovno vojno delali na\xc4\x8drte o pove\xc4\x8davi cerkve. \xc5\xa0ele leta 1963 so dobili dovoljenje za gradnjo nove cerkve. Posve\xc4\x8dena je bila leta 1970._NEWLINE_V mad\xc5\xbearski revoluciji (1848) se je borilo devet perto\xc5\xa1kih vojakov: \xc5\xa0tefan Segevi, \xc5\xa0tefan \xc5\xa0ajt, Jo\xc5\xbeef \xc5\xa0ajt, Jano\xc5\xa1 Hau\xc5\xbear, Jano\xc5\xa1 Mencigar, Jano\xc5\xa1 \xc4\x8contola, Jano\xc5\xa1 Fleischhakker, \xc5\xa0tefan Kosednar, \xc5\xa0tefan Turha.\n_START_SECTION_\nUmetnik Rupnik v Perto\xc4\x8di\n_START_PARAGRAPH_\nNovembra leta 2009 je jezuit Marko Rupnik okrasil celoten prezbiterij z velikim mozaikom. V njem je prikazan trpe\xc4\x8di Jezus s \xc4\x8drnim kri\xc5\xbeem, ki se sre\xc4\x8duje z \xc5\xbealostno materjo Marijo. Na vrhu prezbiterija je zmagoslavni Jezus, ki sedi \xe2\x80\x93 po vzoru na starodavne upodobitve v Pomurju, kot je tudi v Prekmurju \xc5\xbdalostni Jezus, ki sedi. Eden od njih je med krajema Lipovci in Dokle\xc5\xbeovje. Na levi strani je zavetnica cerkve sveta Helena, ki je bila, kot njen sin Konstantin Veliki, iz Ni\xc5\xa1a. Na desni strani mozaika je krstilnica s svetim Janezom Krstnikom, ki ka\xc5\xbee na Jezusa: \xc2\xbbGlejte, to je Bo\xc5\xbeje Jagnje, ki odjemlje grehe sveta!\xc2\xab.'